作者:溫庭皓
標題:觀山燈獻徐尚書
內容:一峰當勝地，萬點照嚴城。勢異昆岡發，光疑玄圃生。焚書翻見字，舉燧不招兵。況遇新春夜，何勞秉燭行。九枝應並耀，午夜忽潛然。景集青山外，螢分碧草前。輝華侵月影，曆亂寫星躔。望極高樓上，搖光滿綺筵。春山收暝色，爝火集餘輝。麗景饒紅焰，祥光出翠微。白榆行自比，青桂影相依。唯有偷光客，追遊欲忘歸。